Özlem Sara Cekic (SF), 2011-03-15:
Nu laver man så igen en ændring, så det bliver en 225-timers regel.
For lige at huske Folketinget på, hvad der er årsagen til, at den her regel er blevet indført, kan jeg sige, at det jo er, fordi regeringen generelt tror på, at jo fattigere man gør mennesker, jo bedre vil de klare sig, og jo mere ansvar vil de tage over for deres forældre.
Det er årsagen til, at reglen nu faktisk bliver til 225-timers-reglen.
2010 var EU's fattigdomsår.
Mens vi gik og ventede på, at regeringen ville komme med et ambitiøst udspil, i forhold til hvordan man kunne bekæmpe fattigdom, var resultatet af året faktisk, at der kom en lovgivning, der ville medvirke til at producere flere og flere fattige i dagens Danmark.
Det her lovforslag vil også betyde, at der vil være mange mennesker, som ikke vil være i stand til at betale deres husleje.
Der er en overrepræsentation fra kontanthjælpssystemet på 30 pct. af de mennesker, der bliver sat på gaden.
Så det her lovforslag er faktisk med til, at familier vil blive sat på gaden.
Alene sidste år blev der sat rekord med over 4.500 husstande, som blev sat på gaden.
Forslaget her bliver også kritiseret af stort set alle organisationer, som entydigt siger, at det her vil gøre, at der vil komme flere hjemløse.
Det andet, som er nyt i forslaget, og som vi også er dybt modstandere af, er den her kollektive afstraffelse.
Det er en meget asocial fremgangsmåde at straffe hele familien i form af manglende boligstøtte, fordi et barn i familien ikke har evne eller vilje til at møde op til uddannelse eller beskæftigelse.
Det er jo faktisk LO's egen beskrivelse af, hvordan de opfatter det her lovforslag.
Så hvis der er et barn eller en ung, som ikke har de nødvendige ressourcer på grund af sygdom eller ikke har viljen eller bare er skoletræt, betyder det, at man nu også tager boligydelsen og børneydelsen, så man på den måde straffer hele familien.
På den måde sikrer man, at det er hele familien, der bliver fattig.
En af grundene til at indføre den her regel har været, at der skal være et incitament til at komme ud og tage et arbejde.
Som jeg også sagde tidligere, er problemet jo i dag, at der mangler arbejde.
170.000 mennesker står uden for arbejdsmarkedet.
Mange af dem har viljen, men har ikke muligheder for at gå ud og tage et arbejde, bl.a. fordi stort set alt er gået i stå i Danmark, ikke bare på grund af finanskrisen, men også på grund af den måde, regeringen har valgt at føre økonomisk politik på.
Så selv om de her mennesker ville komme ud og havde lysten, er det ikke sikkert, at der vil være nogle arbejdsgivere, der vil have lyst til at ansætte dem i de få timer i løbet af en uge, som de har ressourcer til.
Jeg ville da ønske, at virksomhederne var bedre til at tage et socialt ansvar.
Desværre er det heller ikke det, regeringen er interesseret i.
Den er ikke interesseret i at lave en eller anden ordning med virksomhederne, der kunne gøre, at der ville være flere, der tog et socialt ansvar.
Alt i alt betyder det her, at der vil komme flere fattige, flere hjemløse og flere unge, som også vil sidde med et kæmpe ansvar, i forhold til om de skal tage en uddannelse eller ej, fordi deres valg også vil have en afgørende betydning for, om der er mad på bordet i den pågældende familie.
Regeringen lavede jo 300-timers-reglen og gik efterfølgende ud og argumenterede for, at den var en succes.
Jesper Tynell fra P1’s Orientering dokumenterede flot, at det var fup, når regeringen bestilte sådan en rapport for at kunne komme med en sådan konklusion.
Så alt tyder på, at det her ikke er noget, der virker, at det ikke er noget, der hjælper.
Hvis der er noget, vi skal gøre for at række hånden ud til de her familier, så er det ikke at piske dem, så er det ikke, at vi skal straffe dem yderligere ved at gøre dem fattigere, samtidig med at vi giver ufinansierede skattelettelser til de rigeste.
Derfor tror vi på, at vejen frem for en god integration generelt i Danmark, uanset om folk har etnisk baggrund eller ej, er at sørge for, at folk bliver løftet fra bunden, at de får en reel mulighed for at komme ud på arbejdsmarkedet, ved at man behandler deres sygdomme, ved at man tager dem seriøst og hjælper deres børn videre.
Derfor kan vi ikke støtte forslaget.
En samlet opposition, selvfølgelig uden Dansk Folkeparti, har også fremlagt et forslag, som går ud på, at i det øjeblik der kommer et regeringsskifte, vil vi afskaffe de her fattigdomsydelser.